«Թեթևության քաշը» բալետի պարուհու տեսքով պատրաստված ականջօղ է: Պարուհին ավելորդ քաշով կին է, ում մարմինը պատրաստված է մետաղալարերով, իսկ հագուստը բամբակից ու շղարշից է: Կոմպոզիցիան եռաչափ է: Թրթռող շարժիչներն ապահովում են մարմնի տարբեր մասերի շարժումը: Լուռ, հանգիստ միջավայրում պարուհին սկսում է մեղմորեն շարժվել. ասես պարում է գլխում հնչող երաժշտության տակ: Ցանկացած բարձր աղմուկի դեպքում պարուհին անհարմար ռեֆլեկտիվ շարժում է անում ու անշարժանում: Զարդի հեղինակ Կարինե Գալստյանն օգտագործում է ավելորդ քաշով պարուհու կերպարը` այն հակադրելով նրա ներքին թեթևությանն ու ներդաշնակությանը. այդպիսով հեղինակն ընդգծում է արտաքին ձևի և ներքին բովանդակության հակադրությունը, արտաքին տեսքի գերակա տպավորությունը փորձում գերազանցել ներքին` ուրիշ ու խորը աշխարհի շեշտադրմամբ: